text: To på sygehus efter brand i Horsens
  17 september 2012 kl. 07.26
  En lejlighed udbrændte i nat i Horsens. To personer er indlagt med røgforgiftning.
  En lejlighed er udbrændt. Resten af bygningens lejligheder er vand- og sodskadede. Det er resultatet af en brand, der opstod i nat i en 2. sals lejlighed i Horsens, skriver Radio VLR.
  Branden opstod ved 2.45-tiden i et soveværelse. Ilden bredte sig til resten af lejligheden, som udbrændte, oplyser Sydøstjyllands Politi.
  Seks beboere havde reddet sig ud af bygningen, inden brandvæsnet nåede frem. To er indlagt på sygehuset med symptomer på røgforgiftning.
  